Diari Oficial de la Generalitat Valenciana


Sumari del DOGV 5839, del 01-09-2008 (2008/10542)

ORDE de 31 de juliol de 2008, del conseller d'Immigració i Ciutadania, per la qual es convoquen dos beques per a la realització de pràctiques de formació en matèria de cooperació al desenrotllament en oficines del Programa de les Nacions Unides per al Desenrotllament (PNUD) durant 2009.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5839

Data del DOGV
:   01-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/10103


Data del document
:   31-07-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * cooperació internacional
    * voluntariat social
    * assignació per estudis

ORDE de 31 de juliol de 2008, del conseller d'Immigració i Ciutadania, per la qual es convoquen dos beques per a la realització de pràctiques de formació en matèria de cooperació al desenrotllament en oficines del Programa de les Nacions Unides per al Desenrotllament (PNUD) durant 2009. [2008/10955]
Antecedents de fet
D'acord amb el que establix l'article 9.e) de la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana (DOCV núm. 5450, de 14 de febrer de 2007) i en aplicació de les previsions contingudes en el Pla director de la Cooperació Valenciana 2008-2011, aprovat per Acord del Govern Valencià de 28 de desembre de 2007 (DOGV núm. 5673, de 04.01.2008) d'impulsar la formació complementària dels jóvens cooperants valencians, la Generalitat vol afavorir la formació de gestors i especialistes en cooperació internacional al desenrotllament, per mitjà de l'oferiment a titulats superiors universitaris d'un període de pràctiques de formació en oficines del Programa de les Nacions Unides per al Desenrotllament (PNUD).
Fonaments jurídics
D'acord amb el que establix la Llei General de Subvencions i en la Llei de Règim Jurídic de les Administracions Públiques i del Procediment Administratiu Comú i en compliment del que preveu l'article segon del Decret 201/1997, d'1 de juliol, del Consell, dins del marc de l'Acord d'Intencions subscrit amb el Programa de les Nacions Unides per al Desenrotllament de data 31 de març de 2006 (DOGV núm. 5280, de 14.06.2006), de conformitat amb el que disposa el Decret 108/1992, de 6 de juliol, del Consell, pel qual es regula la concessió de beques i en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat.
I fent ús de les facultats atribuïdes mitjançant un Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania (DOCV núm. 5556, de 16.07.2007),
ORDENE
Primer
Convocar concurs públic per a la concessió de dos beques, que tenen com a objecte la realització de pràctiques de formació complementària en matèria de cooperació internacional al desenrotllament, en oficines del Programa de les Nacions Unides per al Desenrotllament (PNUD), durant l'any 2009.
Segon
Aprovar les bases per les quals es regix esta convocatòria, incloses com a annex I, i el model de sol·licitud per a les esmentades beques, inclòs com a annex II d'esta orde.
Tercer
L'import de les beques serà finançat a càrrec de l'aplicació pressupostària 66.26.54.310.21 línia codi comptable, T4086000 dels pressupostos de la Generalitat per a l'any 2008, per un import màxim d'11.000 euros, per al pagament de les bestretes, quedant condicionada la percepció de les mensualitats, per un import màxim de 39.600 euros, a l'existència de consignació pressupostària adequada i suficient en els pressupostos de la Generalitat per a l'any 2009.
Quart
A l'efecte del que establix el Decret 147/2007, en relació amb l'article 87 del Tractat Constitutiu de la Comunitat Europea les beques convocades no necessiten notificació a la Comissió Europea per no reunir els requisits recollits en l'esmentat article 87, ja que no comporten cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
Cinqué
S'autoritza a la directora general de Cooperació al Desenrotllament i Solidaritat, la facultat d'adoptar les mesures necessàries per al desplegament i aplicació d'esta orde.
Contra la present orde que posa fi a la via administrativa es pot interposar, potestativament, recurs de reposició davant d'este mateix òrgan, en el termini d'un mes comptador des de l'endemà de la notificació, o bé, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.
València, 31 de juliol de 2008
El conseller d'Immigració i Ciutadania,
RAFAEL BLASCO CASTANY
ANNEX I
Bases de la convocatòria per a la concessió de dos beques per a la realització de pràctiques de formació en matèria de cooperació al desenrotllament en oficines del Programa de Nacions Unides per al Desenrotllament (PNUD) durant 2009
Base 1. Objecte
L'objecte d'esta convocatòria és la concessió de dos beques per a la realització de pràctiques de formació complementària en matèria de cooperació internacional al desenrotllament, en oficines del Programa de les Nacions Unides per al Desenrotllament (PNUD), durant l'any 2009.
Base 2. Duració, dotació i pagament de les beques
1. El període de duració de la beca serà d'11 mesos corresponents a l'any 2009, sense possibilitat de pròrroga.
2. L'import total de les beques serà de 50.600 euros, la qual cosa representa 25.300 euros per adjudicatari, que es distribuirà de la manera següent:
a) de forma anticipada a l'inici de la beca, i a l'efecte de facilitar el pagament dels gastos de viatge, assegurança mèdica i instal·lació en el lloc de destinació, es farà un pagament a cada adjudicatari per un import de 5.500 euros.
b) L'import de la beca es pagarà mensualment, previ certificat de conformitat de la Direcció General de Cooperació al Desenrotllament i Solidaritat, la quantia de cada mensualitat és de 1.800 euros per adjudicatari.
Base 3. Requisits
1. Les beques objecte d'esta convocatòria s'adjudicaran per mitjà de concurs entre els diversos aspirants a estes, que reunisquen els següents requisits abans que finalitze el termini de presentació de sol·licituds i els acrediten documentalment:
a) Ser espanyol i tindre veïnatge administratiu en qualsevol municipi de la Comunitat Valenciana.
b) Tindre entre 22 i 35 anys d'edat.
c) Estar en possessió de titulació universitària superior o complides les condicions per a obtindre'l.
d) Posseir formació de postgrau específica en matèria de cooperació internacional al desenrotllament, demostrable a través de la realització d'un curs o diversos que sumen, almenys, 50 hores de duració.
e) Posseir experiència acreditada en matèria de cooperació al desenrotllament en organismes oficials o ONGD o en servicis de voluntariat en ONGD.
f) Coneixement d'anglés o francés, nivell alt.
2. No poden concórrer a esta convocatòria aquelles persones que ja hagueren disfrutat d'esta mateixa beca concedida per la Generalitat en anys anteriors.
Base 4. Termini i lloc de presentació de sol·licituds, i documentació que s'ha d'aportar juntament amb estes
1. El termini de presentació de sol·licituds serà de 15 dies hàbils comptadors a partir del següent al de la publicació d'esta convocatòria en el Diari Oficial de la Comunitat Valenciana.
2. Les sol·licituds, presentades en el formulari que s'inclou com a annex II de la present orde, i que consta en la pàgina web de la Conselleria d'Immigració i Ciutadania de la Generalitat, www.cic.gva.es, es dirigiran a la Direcció General de Cooperació al Desenrotllament i Solidaritat, plaça de Sant Nicolau núm. 2, 46806 València.
Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades poden presentar la sol·licitud i la documentació a la qual es referix l'apartat següent d'esta base, en qualsevol dels registres següents:
- Registre General de la Conselleria d'Immigració i Ciutadania, plaça de Sant Nicolau núm. 2, 46023 València.
- Delegació Territorial del Consell de la Generalitat a València, c/ Gregori Gea núm. 14 46252 València.
- Delegació Territorial del Consell de la Generalitat a Alacant, Av. Dr. Gadea núm. 10, 03268 Alacant.
- Delegació Territorial del Consell de la Generalitat a Castelló, C/ Major núm. 78, 12137 Castelló de la Plana.
3. El formulari de sol·licitud anirà acompanyat de la següent documentació, que s'acreditarà per mitjà de compulsa en el moment de presentació de sol·licituds:
a) Fotocòpia del DNI.
b) Certificat d'empadronament, acreditatiu del veïnatge en la Comunitat Valenciana, anterior a l'últim dia de finalització del termini de presentació de sol·licituds.
c) Currículum vitae.
d) Titulació superior universitària.
e) Declaració jurada de no disfrutar de cap altra beca, ajuda o activitat laboral regular.
f) Autorització per a la consulta telemàtica d'estar al corrent en les obligacions tributàries (estatal i autonòmica) i davant de la Seguretat Social
g) Acreditació de no incórrer en cap de les circumstàncies recollides en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei.
h) Documentació acreditativa de la formació específica en matèria de cooperació internacional al desenrotllament (realització d'un curs o diversos que sumen, almenys, 50 hores de duració).
i) Documentació acreditativa de l'experiència en cooperació al desenrotllament en organismes oficials o ONGD o en servicis de voluntariat en ONGD (certificat per mesos d'experiència).
j) Certificat de coneixement nivell de nivell alt d'idiomes.
k) Documentació acreditativa de l'experiència en països empobrits en el sector de la cooperació internacional (certificat per mesos d'experiència), si és el cas.
l) Certificat oficial administratiu de coneixement del valencià, si és el cas.
m) Documentació acreditativa de l'experiència laboral general, si és el cas, que s'acreditarà a través de certificat de vida laboral.
n) Qualssevol altres documents, si és el cas, que acrediten la possessió dels mèrits que desitgen al·legar, d'acord amb el barem establit en la base sisena d'este annex.
4. No seran tinguts en compte aquells mèrits que encara que figuren en el currículum vitae, no s'acrediten documentalment.
Base 5. Comissió avaluadora
1. Per a l'examen de les sol·licituds de beques es constituirà una comissió avaluadora, presidida per la directora general de Cooperació al Desenrotllament i Solidaritat, de la qual formaran part:
- Un representant designat pel PNUD, si és el cas.
- El cap de l'Àrea de Cooperació al Desenrotllament i Solidaritat.
- La cap del Servei de Planificació i Formació.
- La cap del Servei de Gestió Administrativa i Assistència Jurídica, i
- Un tècnic de la Direcció General de Cooperació al Desenrotllament i Solidaritat, que actuarà com a secretari.
2. La comissió podrà estar assessorada pel personal tècnic o professional que es considere necessari, podent assistir a les sessions amb veu però sense vot.
3. El funcionament de la dita comissió ha d'adaptar-se al que establix la present convocatòria i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 6. Procés de selecció
1. La Comissió a què es referix la base anterior, elaborarà una llista prioritzada dels aspirants, segons la puntuació resultant de l'aplicació del barem següent:
a) Altres titulacions acadèmiques oficials de grau mitjà o superior amb independència de la titulació superior exigida com a requisit: fins a un màxim de 2 punts. Només es tindran en compte diplomatures, llicenciatures i títols de doctor.
b) Formació de postgrau específica en matèria de cooperació internacional al desenrotllament: fins a un màxim de 3 punts. No es tindran en compte aquells cursos, jornades o seminaris de duració igual o inferior a 15 hores.
c) Experiència acreditada en el sector de cooperació al desenrotllament en organismes oficials de cooperació al desenrotllament, en ONGD o un altre agent de la cooperació, per temps igual o superior a un mes: fins a un màxim de 3 punts. S'aportarà certificat acreditatiu de l'entitat contractant i, si és el cas, còpia del contracte de treball.
d) Experiència acreditada en tasques de voluntariat en ONGD per temps igual o superior a un mes: fins a un màxim de 2 punts. S'aportarà certificat acreditatiu de l'entitat.
e) Experiència acreditada en països estructuralment empobrits, en el sector de la cooperació internacional per temps igual o superior a un mes: fins a un màxim de 3 punts. S'aportarà certificat acreditatiu de l'entitat contractant i si és el cas còpia del contracte de treball.
f) Experiència professional general acreditada documentalment: fins a un màxim d'1 punt.
g) Coneixement d'idiomes, inclòs el valencià: fins a un màxim de 2 punts.
h) Altres mèrits que s'han de valorar, com a cursos de cooperació al desenrotllament de duració inferior a 50 hores, curs d'adaptació pedagògica, crèdits de doctorat no computat en l'apartat a), o altres cursos oficials: fins a un màxim d'1 punt.
2. La comissió avaluadora convocarà els candidats que hagen obtingut sis o més punts en la fase de baremació, per a comprovar, per mitjà d'entrevista, la idoneïtat del seu perfil personal i professional per als distints destins en les oficines del PNUD, així com el seu coneixement en temes de cooperació internacional al desenrotllament. La puntuació atribuïda com a resultat de l'entrevista no podrà superar els set punts.
3. L'entrevista inclourà una prova oral i escrita per a confirmar el nivell necessari d'anglés i francés dels candidats, i la superació del qual serà requisit indispensable per a obtindre una de les beques.
4. Finalitzat el procés selectiu, la comissió avaluadora elaborarà una proposta de concessió de beques que contindrà la llista dels beneficiaris i una borsa de reserva prioritzada, segons la puntuació obtinguda, per a cobrir les vacants que pogueren produir-se. L'esmentada proposta ha de comptar amb la conformitat del PNUD.
Base 7. Concessió
1. Les beques seran concedides per resolució del conseller d'Immigració i Ciutadania, a la vista de la proposta de la comissió avaluadora, en el termini màxim de tres mesos a partir de l'endemà de la publicació de la present convocatòria en el Diari Oficial de la Comunitat Valenciana. La resolució, que es notificarà a les persones interessades i es publicarà igualment en el Diari Oficial de la Comunitat Valenciana, contindrà la borsa de reserva constituïda pels aspirants que no resulten beneficiaris de les beques, ordenats d'acord amb la puntuació obtinguda. La falta de l'esmentada resolució dins del termini establit anteriorment, produirà l'efecte de la desestimació presumpta de les sol·licituds presentades.
2. Els adjudicataris s'incorporaran a les oficines del PNUD sota la dependència del seu director, qui determinarà les seues activitats atesa la seua formació i capacitats.
3. Per a l'adjudicació de destinacions, es tindrà en compte el perfil personal i professional de cada un dels candidats, així com, si és el cas, el coneixement per part de les persones seleccionades dels idiomes dels països en què l'espanyol no siga l'idioma predominant.
4. A l'inici de la beca, els adjudicataris realitzaran un període de formació en les oficines regionals de referència del PNUD, a fi de conéixer l'estructura del dit organisme, les seues estratègies i programes, així com les seues principals comeses en la seua destinació.
Base 8. Drets, obligacions i incidències
1. Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular. La infracció d'esta regla deixarà sense efecte la beca adjudicada, amb audiència prèvia de l'interessat.
2. La condició de becari no generarà en cap moment cap relació laboral o administrativa amb la Generalitat ni amb els organismes dependents de Nacions Unides. En el cas que es tinga prèviament la condició d'empleat de la Generalitat, es quedarà en la situació administrativa que procedisca en virtut de la normativa vigent de la funció pública.
3. Als adjudicataris, com a perceptors de subvencions públiques, els resultaran d'aplicació les obligacions recollides en l'article 14 de la Llei General de Subvencions.
4. El PNUD proporcionarà als adjudicataris un lloc per a la seua formació amb tots els materials que necessite, així com el suport del personal de l'oficina on exercirà les activitats a estos assignades. El PNUD facilitarà l'obtenció dels visats i permisos dels adjudicataris.
5. Els gastos de viatges generats pels adjudicataris en el seu quefer diari aniran a càrrec del PNUD.
6. Els aspirants que hagen resultat seleccionats han de presentar, en el termini de 10 dies hàbils a comptar des de l'endemà de la publicació en el Diari Oficial de la Comunitat Valenciana de la resolució d'esta convocatòria:
a) Fitxa de manteniment de tercers segons model normalitzat disponible en l'adreça http://www www.cic.gva.es., en la qual constarà el compte bancari en què s'haja de rebre la bestreta i les transferències mensuals.
b) Acreditació de la titularitat del compte bancari que s'assenyala en la fitxa de manteniment de tercers.
c) Certificat mèdic de no patir malalties infeccioses o contagioses.
d) Document que acredite que ha concertat una assegurança de gastos mèdics per al temps de gaudi de la beca.
7. Igualment, les persones seleccionades han de rebre prèviament les vacunacions necessàries per a viatjar als seus llocs de destinació.
8. Durant el temps que dure la seua beca, l'adjudicatari disfrutarà dels beneficis i drets que establisca el PNUD.
9. L'adjudicatari utilitzarà un carnet d'identificació del PNUD durant el temps que dure la seua relació amb l'agència, així com els certificats de l'ONU on s'especifica que el seu portador està duent a terme la seua formació davall la bandera de les Nacions Unides.
10. Tots els documents, fotografies, informes i qualsevol altra dada recopilada o produïda per l'adjudicatari durant la seua formació en el PNUD, es tractaran de manera confidencial i només es comunicaran davall l'autorització dels funcionaris del PNUD quan finalitze el període de la beca. Els possibles drets generats per la dita informació, seran propietat del PNUD.
11. El conseller d'Immigració i Ciutadania resoldrà les incidències que es produïsquen durant el període de gaudi de les beques, i les deixarà sense efecte, amb audiència prèvia de l'interessat i amb l'informe del PNUD, en el cas que incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.
12. Davant de les incidències, renúncies, abandons o incompliments que deixen vacant una beca, esta es cobrirà, si és el cas, segons l'orde establit en la borsa de reserva que resulte del procés de selecció.
13. Els adjudicataris han de remetre a la Direcció General de Cooperació al Desenrotllament i Solidaritat, cada mes, una memòria de les activitats realitzades durant el dit període.
14. Finalitzat el període de gaudi de la beca i prèvia presentació d'una memòria final de les actuacions realitzades en la seua destinació, així com certificat expedit pel director de l'oficina corresponent del PNUD, s'estendrà el pertinent certificat d'aprofitament, assistència i aptitud de la beca per la Direcció General de Cooperació al Desenrotllament i Solidaritat.
Base 9. Suspensió de la beca
1. En cas de malaltia física o psíquica del becari, acreditada per mitjà de certificat mèdic que impedisca la realització de les pràctiques formatives, la Direcció General de Cooperació al Desenrotllament i Solidaritat podrà concedir una suspensió temporal de la beca, per un període màxim de dos mesos. Si transcorregut este termini, no es produïx la incorporació a l'activitat formativa, la Direcció General de Cooperació al Desenrotllament i Solidaritat podrà resoldre la beca i procedir a cobrir-la, si és el cas, segons l'orde establit en la borsa de reserva que resulte del procés de selecció.
2. En cas de maternitat, adopció o acolliment, la dita suspensió podrà estendre's per a la mare, a petició de la interessada fins a un període de quatre mesos.
3. La suspensió comportarà la interrupció de la dotació econòmica de la beca, reprenent-se el seu pagament amb la represa de les activitats formatives.
4. El període de suspensió de la beca no serà comptabilitzat com a període de gaudi d'esta.